OB kort R3 miljoen vir Gupta-ondersoekAtul Gupta (Argieffoto) Die openbare beskermer het Dinsdag haar versoek, dat sy ekstra geld benodig om ŉ ondersoek te doen oor ŉ moontlike staatsvergryp, herhaal. Thuli Madonsela se kantoor het gesê sy het R3 miljoen by die ministerie van finansies versoek, maar wag nog vir ŉ antwoord. “Sy het gesê sy gaan minstens ŉ ekstra R3 miljoen benodig,” het Oupa Segalwe, woordvoerder vir Madonsela se kantoor, gesê. Hy het gesê buiten die feit dat dit welbekend is dat die openbare beskermer se kantoor onderbefonds is en te min personeel het, is ŉ aparte begroting noodsaaklik weens die aard en ingewikkeldheid van die saak. Segalwe het daarop gewys dat die Demokratiese Alliansie Madonsela versoek het om die staatsvergryp te ondersoek en of pres. Jacob Zuma in dié verband die uitvoerende etiekkode verbreek het. Sy het ook ŉ klag ontvang van die Die Dominikaanse Orde van Katolieke Priesters (DOCP) om alle regeringskontrakte en mynlisensies te ondersoek wat met die Gupta-familie verbind kan word. Madonsela het die klagtes ontvang ná Mcebisi Jonas, adjunkminister van finansies, in Maart gesê het die welgestelde familie het hom genader om die voormalige minister van finansies, Nhlanhla Nene, te vervang. Zuma het Nene kort daarna onverwags afgedank en die finansiële markte geskud. “Sy sal kenner moet inkontrakteer weens die omvang van die ondersoek” het Segalwe aan die African News Agency verduidelik. Madonsela het aan verslaggewers in Johannesburg bevestig sy het die regering versoek vir bykomende finansies om die ondersoek te doen en sy wag nog op ŉ reaksie. “As ons die hulpbronne kry, sal dit baie makliker wees om die ondersoek te bespoedig.” Segalwe het gesê dit sal nie akkuraat wees om te sê die ondersoek is reeds in volle swang nie, aangesien die instansie nog wag vir ŉ antwoord van die regering. Die openbare beskermer het tot dusver bevestig die ondersoek val binne die instansie se jurisdiksie en die gewone stap is gedoen om formeel die betrokke partye in kennis te stel van die klag. Segalwe het bevestig dat Madonsela die president skriftelik in kennis gestel het in dié verband. Mmusi Maimane, leier van die Demokratiese Alliansie, het Dinsdag ŉ skrywe gerig aan Michael Masutha, minister van justisie, om te versoek dat hy self verantwoordelikheid sal neem om seker te maak dat bykomende finansies beskikbaar gemaak word vir Madonsela om haar die geleentheid te bied om met die ondersoek voort te gaan. “Die minister van justisie moet sy bestaande begroting herprioritiseer om dié fondse beskikbaar te maak,” het hy gesê.